作者：蒋捷
词牌/韵律：瑞鹤仙

paragraphs: 绀烟迷雁迹。
渐断鼓零钟，街喧初息。
风檠背寒壁。
放冰蜍飞到，丝丝窗隙。
琼瑰暗泣。
念乡关、霜芜似织。
漫将身、化鹤归来，忘却旧游端的。
欢极。
蓬壶蕖浸，花院梨溶，醉连春夕。
柯云罢弈。
樱桃在，梦难觅。
劝清光，乍可幽窗相伴，休照红楼夜笛。
怕人间、换谱伊凉，素娥未识。

标签：宋词三百首